title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh laistigh de Choiste Trádála agus Forbartha CARIFORUM-AE den Chomhaontú Comhpháirtíochta Eacnamaíche idir Stáit CARIFORUM-AE, de pháirt amháin, agus an Comhphobal Eorpach agus a chuid Ballstát, de pháirt eile, maidir le Coiste Speisialta um Sheirbhísí a bhunú

text:
               AN COIMISIÚN EORPACH
            An Bhruiséil,8.5.2020
            COM(2020) 185 final
            2020/0074(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh laistigh de Choiste Trádála agus Forbartha CARIFORUMx001eAE den Chomhaontú Comhpháirtíochta Eacnamaíche idir Stáit CARIFORUMx001eAE, de pháirt amháin, agus an Comhphobal Eorpach agus a chuid Ballstát, de pháirt eile, maidir le Coiste Speisialta um Sheirbhísí a bhunú

               MEABHRÁN MÍNIÚCHÁIN

               1.Ábhar an Togra

               Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Choiste Trádála agus Forbartha arna chur ar bun faoi Airteagal 230 den Chomhaontú Comhpháirtíochta Eacnamaíche idir Stáit CARIFORUM de pháirt amháin, agus an Comhphobal Eorpach agus a chuid Ballstát, den pháirt eile (“an Comhaontú”), i ndáil leis an gcinneadh a bheartaítear a ghlacadh maidir le Coiste Speisialta um Sheirbhísí a bhunú faoin gComhaontú.

               2.Comhthéacs an togra

               2.1.An Comhaontú idir an tAontas Eorpach agus CARIFORUM le haghaidh an Chomhaontaithe Comhpháirtíochta Eacnamaíche

               Síníodh Comhaontú idir Stáit CARIFORUM, de pháirt amháin, agus an Comhphobal Eorpach agus a chuid Ballstát, den pháirt eile, an 15 Deireadh Fómhair 2008. Tá an Comhaontú i bhfeidhm go sealadach ón 29 Nollaig 2008.

               2.2.An Coiste Trádála agus Forbartha

               Tá an Coiste Trádála agus Forbartha bunaithe faoi Airteagal 230 den Chomhaontú. Tá sé comhdhéanta d'ionadaithe na bPáirtithe, is ar leibhéal na n‑oifigeach sinsearach iad de ghnáth. Tá an Coiste Trádála agus Forbartha i gceannas ar chúrsaí trádála agus forbartha faoin gComhaontú. Maidir le cúrsaí trádála, déanann sé cur i bhfeidhm agus cur chun feidhme cuí fhorálacha an Chomhaontaithe a mhaoirsiú (lena n‑áirítear na forálacha a bhaineann le trádáil seirbhísí) agus tá sé freagrach as sin. Maidir le réimse na forbartha, tugann sé cúnamh do Chomhairle Chomhpháirteach CARIFORUM‑AE a cuid feidhmeanna faoin gComhaontú sin maidir le comhar forbartha a chomhlíonadh.

               Le cinneadh Uimh. 1/2010 ó Chomhairle Chomhpháirteach CARIFORUM‑AE an 17 Bealtaine 2010, leagtar amach rialacha nós imeachta maidir leis an gCoiste Trádála agus Forbartha chomh maith leis na rialacha nós imeachta is infheidhme le haghaidh aon Choistí Speisialta a bhunófar de bhun Airteagal 230(4) den Chomhaontú.

               2.3.An gníomh atá beartaithe ag an gCoiste Trádála agus Forbartha

               De réir Airteagal 230(4) den Chomhaontú, agus a chuid feidhmeanna á gcomhlíonadh ag an gCoiste Trádála agus Forbartha, féadfaidh sé coistí agus comhlachtaí speisialta a bhunú agus a mhaoirsiú chun déileáil le hábhair a thagann laistigh dá inniúlacht, agus comhdhéanamh, cúraimí agus rialacha nós imeachta na gcoistí agus na gcomhlachtaí sin a chinneadh.

               Is gné thábhachtach den Chomhaontú faoi Theideal 2 í an trádáil seirbhísí agus d'aithin Cariforum le linn cuid mhór cruinnithe déthaobhacha go raibh sé tábhachtach dá bhforbairt agus dá bhfás eacnamaíoch. Shainaithin Comhairle Chomhpháirteach i mí na Samhna 2017 an gá le Coiste Speisialta um Sheirbhísí a bhunú chun dul i ngleic go sonrach le cúrsaí trádála a bhaineann le seirbhísí faoin gComhaontú. Ag an ochtú cruinniú de Choiste Trádála agus Forbartha CARIFORUM‑AE an 6 Nollaig 2018, rinneadh tuilleadh plé ar fheidhmeanna agus ar chomhdhéanamh an Choiste Speisialta sin. Sa dréachtchinneadh ó Choiste Trádála agus Forbartha CARIFORUM‑AE le haghaidh Coiste Speisialta a bhunú, ar dréachtchinneadh é a ghabhann leis an togra reatha le haghaidh Cinneadh ón gComhairle, léirítear an plé a bhí ann idir na Páirtithe maidir leis sin.

               Maidir leis na rialacha nós imeachta le haghaidh aon Choistí Speisialta a bhunófar de bhun Airteagal 230(4) den Chomhaontú, rialacha arna nglacadh ag Comhairle Chomhpháirteach CARIFORUM‑AE i gCinneadh 1/2010 uaidh, ba cheart na rialacha sin a bheith infheidhme maidir leis an gCoiste Speisialta um Sheirbhísí.

               Is le cinneadh ón gCoiste Trádála agus Forbartha a dhéantar aon choiste nó comhlacht speisialta. Tá sé beartaithe Coiste Speisialta um Sheirbhísí a chur ar bun le cinneadh ón gCoiste Trádála agus Forbartha tar éis an nós imeachta a thabhairt chun críche.

               2.4.Comhsheasmhacht le forálacha beartais atá ann cheana sa réimse beartais seo

               Tá seasamh an Aontais comhsheasmhach le forálacha beartais atá ann cheana sa réimse beartais seo.

               3.An seasamh atá le glacadh thar ceann an Aontais

               Seo togra le haghaidh Cinneadh ón gComhairle maidir leis an seasamh atá le glacadh thar ceann an Aontais sa Choiste Trádála agus Forbartha faoin gComhaontú maidir le Coiste Speisialta um Sheirbhísí a bhunú. Ba cheart an seasamh atá le glacadh a bheith bunaithe ar dhréachtchinneadh Choiste Trádála agus Forbartha CARIFORUM‑AE, ar dréachtchinneadh é a ghabhann leis an togra reatha le haghaidh Cinneadh ón gComhairle.

               Leagtar amach leis an dréachtchinneadh ról, feidhm agus comhdhéanamh an Choiste Speisialta um Sheirbhísí atá beartaithe. Go sonrach, sainítear in Airteagal 2 den dréachtchinneadh feidhmeanna an Choiste Speisialta um Sheirbhísí. Is iad na príomhfheidhmeanna gach gné de Theideal II de Chuid II den Chomhaontú a bhaineann le trádáil seirbhísí a choimeád faoi bhreithniú, cabhrú le Coiste Trádála agus Forbartha CARIFORUM‑AE sa réimse seo agus moltaí a chur faoi bhráid Choiste Trádála agus Forbartha CARIFORUM‑AE agus an Fhochoiste Theicniúil maidir le Comhar um Fhorbairt d'fhonn feabhas a chur ar chur chun feidhme agus feidhmiú fhorálacha seirbhísí an Chomhaontaithe.

               Leagtar amach in Airteagal 3 comhdhéanamh an Choiste ar a mbeidh ionadaithe Pháirtí an Aontais, ar thaobh amháin, agus ionadaithe Stáit Shínithe CARIFORUM, ar an taobh eile.

               Sonraítear sa dréachtchinneadh go beidh Coiste Speisialta um Sheirbhísí CARIFORUM‑AE ina fhóram chun taithí, faisnéis agus dea‑chleachtais a mhalartú, dul i gcomhairle a chéile maidir leis na cuspóirí a leagtar amach i dTeideal II de Chuid II den Chomhaontú agus maidir leis an trádáil idir na Páirtithe. léirítear sa Chinneadh an plé a bhí ann idir na Páirtithe.

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí ón gComhairle lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear iontu freisin ionstraimí nach bhfuil éifeacht cheangailteach leo faoin dlí idirnáisiúnta, ach a ‘d'fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  1
               .

               4.1.2.Cur i bhfeidhm maidir leis an gcás seo

               Is comhlacht é Coiste Trádála agus Forbartha CARIFORUM‑AE a bunaíodh le comhaontú, mar atá an Comhaontú Comhpháirtíochta Eacnamaíche idir Stáit CARIFORUM, de pháirt amháin, agus an Comhphobal Eorpach agus a chuid Ballstát, den pháirt eile.

               Is gníomh a bhfuil éifeachtaí dlíthiúla leis é an gníomh atáthar a iarraidh ar Choiste Trádála agus Forbartha CARIFORUM‑AE a ghlacadh. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 230(4) den Chomhaontú.

               Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) de CFAE an bunús dlí nós imeachta don chinneadh atáthar a mholadh.

               4.2.Bunús substaintiúil dlí

               4.2.1.Na prionsabail

               An bunús substaintiúil dlí atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. Má tá dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó príomh‑chomhpháirt agus an ceann eile mar aidhm teagmhasach nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear faoin bpríomhaidhm nó faoin bpríomh‑chomhpháirt.

               4.2.2.Feidhm maidir leis an gcás seo

               Baineann príomhchuspóir agus ábhar an ghnímh atá beartaithe leis an gcomhbheartas tráchtála.

               Dá bhrí sin, is é an chéad mhír d’Airteagal 207 (4) de CFAE bunús substaintiúil dlí an chinnidh atá beartaithe.

               4.3.Coimhdeacht (maidir le hinniúlacht neamheisiach)

               Déantar an comhbheartas tráchtála, i gcomhréir le hAirteagal 3 CFAE, a shainiú mar inniúlacht eisiach de chuid an Aontais.

               4.4.An Chomhréireacht

               Tá gá leis an togra seo chun aon choiste speisialta a bhunú, mar a leagtar amach in Airteagal 230(4) den Chomhaontú agus i rialacha nós imeachta de Choiste Trádála agus Forbartha CARIFORUM‑AE.

               4.5.An rogha ionstraime

               Tá an togra seo i gcomhréir le hAirteagal 218(9) CFAE, lena mbeartaítear go nglacfaidh an Chomhairle cinntí lena leagtar síos na seasaimh atá le glacadh thar ceann an Aontais i gcomhlacht arna chur ar bun le comhaontú idirnáisiúnta. Níl aon ionstraim dhlíthiúil eile ann lena bhféadfaí cuspóir an togra seo a bhaint amach.

               4.6.Conclúid

               Ba cheart an chéad mhír d’Airteagal 207(4), i gcomhar le hAirteagal 218(9) CFAE, a bheith ina mbunús dlí don chinneadh atá beartaithe.

               5.Foilsiú an ghnímh atá beartaithe

               Is iomchuí an gníomh atá beartaithe a fhoilsiú in Iris Oifigiúil an Aontais Eorpaigh tar éis a ghlactha ag Coiste Trádála agus Forbartha CARIFORUM‑AE.

               2020/0074 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh laistigh de Choiste Trádála agus Forbartha CARIFORUM‑AE den Chomhaontú Comhpháirtíochta Eacnamaíche idir Stáit CARIFORUM‑AE, de pháirt amháin, agus an Comhphobal Eorpach agus a chuid Ballstát, de pháirt eile, maidir le Coiste Speisialta um Sheirbhísí a bhunú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad mhír d’Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)
                     Síníodh an Comhaontú Comhpháirtíochta Eacnamaíche idir Stáit CARIFORUM, de pháirt amháin, agus an Comhphobal Eorpach agus a chuid Ballstát, de pháirt eile
                  2
                (‘an Comhaontú’) an 15 Deireadh Fómhair 2008, agus tá sé á chur i bhfeidhm go sealadach ón 29 Nollaig 2008 i leith.

               (2)De bhun Airteagal 230(4) den Chomhaontú, féadfaidh Coiste Trádála agus Forbartha CARIFORUM‑AE aon choiste speisialta a bhunú agus a mhaoirsiú chun dul i ngleic le hábhair a thagann laistigh dá inniúlacht.

               (3)Chun dul i ngleic le gach ábhar den Chomhaontú a bhaineann le trádáil seirbhísí ar bhealach níos éifeachtúla, ba cheart Coiste Speisialta um Sheirbhísí a bhunú chun go cuirfear i gcrích na feidhmeanna a leagtar amach sa dréachtchinneadh ó Choiste Trádála agus Forbartha CARIFORUM‑AE a ghabhann leis an gCinneadh seo.

               (4)Is iomchuí go leagfaí síos an seasamh atá le glacadh thar ceann an Aontais laistigh de Choiste Trádála agus Forbartha CARIFORUM‑AE maidir le Coiste Speisialta um Sheirbhísí a bhunú.

               (5)An seasamh atá le glacadh thar ceann an Aontais laistigh de Choiste Trádála agus Forbartha CARIFORUM‑AE, ba cheart é a bheith bunaithe ar an dréachtchinneadh a ghabhann leis seo,

               TAR ÉIS AN CINNEADH SEO A GHLACADH:

               Airteagal 1

               Maidir leis an seasamh atá le glacadh thar ceann an Aontais Eorpaigh laistigh de Choiste Trádála agus Forbartha CARIFORUM‑AE den Chomhaontú Comhpháirtíochta Eacnamaíche idir Stáit CARIFORUM, de pháirt amháin, agus an Comhphobal Eorpach agus a chuid Ballstát, de pháirt eile, maidir le Coiste Speisialta um Sheirbhísí a bhunú, beidh an seasamh sin bunaithe ar an dréachtchinneadh ó Choiste Trádála agus Forbartha CARIFORUM‑AE a ghabhann leis an gCinneadh seo.

               Féadfaidh ionadaithe an Aontais laistigh de Choiste Trádála agus Forbartha CARIFORUM‑AE glacadh le mionathruithe ar an dréachtchinneadh ó Choiste Trádála agus Forbartha CARIFORUM‑AE gan cinneadh eile ón gComhairle.

               Airteagal 2

               Tar éis an ghlactha, foilseofar an Cinneadh ó Choiste Trádála agus Forbartha CARIFORUM‑AE in Iris Oifigiúil an Aontais Eorpaigh.

               Airteagal 3

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C‑399/12, ECLI:EU:C:2014:2258, míreanna 61 go 64.

                     (2)

                        IO L 289, 30.10.2008, lch. 3.

    ---documentbreak---

               AN COIMISIÚN EORPACH
            An Bhruiséil,8.5.2020
            COM(2020) 185 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle

               maidir leis an seasamh atá le glacadh thar ceann an Aontais Eorpaigh laistigh de Choiste Trádála agus Forbartha CARIFORUM‑AE den Chomhaontú Comhpháirtíochta Eacnamaíche idir Stáit CARIFORUM‑AE, de pháirt amháin, agus an Comhphobal Eorpach agus a chuid Ballstát, de pháirt eile, maidir le Coiste Speisialta um Sheirbhísí a bhunú

               CEANGALTÁN

               DRÉACHT

               CINNEADH Uimh. .../2020 Ó CHOISTE TRÁDÁLA AGUS FORBARTHA CARIFORUM-AE

               arna bhunú le Comhaontú Comhpháirtíochta Eacnamaíche idir Stáit CARIFORUM, de pháirt amháin, agus an Comhphobal Eorpach agus a chuid Ballstát den pháirt eile, maidir le Coiste Speisialta um Sheirbhísí a bhunú

               TÁ COISTE TRÁDÁLA AGUS FORBARTHA CARIFORUM-AE,

               Ag féachaint don Chomhaontú Comhpháirtíochta Eacnamaíche idir Stáit CARIFORUM, de pháirt amháin, agus an Comhphobal Eorpach agus a chuid Ballstát den pháirt eile (ʻan Comhaontúʼ), agus go háirithe Airteagal 230(4)(a) de,

               Ag féachaint do na Rialacha Nós Imeachta Choiste Trádála agus Forbartha CARIFORUM-AE, rialacha a bhunaigh Comhairle Chomhpháirteach CARIFORUM-AE an 17 Bealtaine 2010 trí Chinneadh Uimh. 1/2010, agus go háirithe Airteagal 11 de,

               De bharr an mhéid seo a leanas:

               Ag an gCeathrú cruinniú de Chomhairle Chomhpháirteach CARIFORUM-AE an 17 Samhain 2017 aontaíodh gurb iomchuí Coiste Speisialta um Sheirbhísí a bhunú chun dul i ngleic le cúrsaí trádála a bhaineann le seirbhísí agus chun cuspóirí fhorálacha seirbhísí an Chomhaontaithe a bhaint amach,

               TAR ÉIS CINNEADH MAR A LEANAS:

               Airteagal 1

               1.Leis seo, déantar Coiste Speisialta um Sheirbhísí CARIFORUM-AE a bhunú chun na feidhmeanna a leagtar amach in Airteagal 2 a dhéanamh.

               2.Beidh Coiste Speisialta um Sheirbhísí CARIFORUM-AE ina fhóram inar féidir leis na páirtithe taithí, faisnéis agus dea-chleachtais a mhalartú, dul i gcomhairle faoi shaincheisteanna a bhaineann leis na cuspóirí a leagtar amach i dTeideal II de Chuid II den Chomhaontú agus atá ábhartha maidir leis an trádáil idir na Páirtithe.

               Airteagal 2

               Déanfaidh Coiste Speisialta um Sheirbhísí CARIFORUM-AE an méid seo a leanas:

               (a)gach gné de Theideal II de Chuid II a bhaineann le trádáil seirbhísí a choimeád faoi bhreithniú;

               (b)gach gné eile den Chomhaontú a bhaineann le trádáil seirbhísí, lena n‑áirítear Airteagal 5 de Phrótacal III maidir le Comhar Cultúrtha a choimeád faoi bhreithniú go ginearálta;

               (c)dul i mbun idirphlé agus faisnéis a mhalartú maidir le cúrsaí a bhaineann le trádáil seirbhísí faoin gChomhaontú, lena n‑airítear na hábhair seo a leanas:

               (i)forbairt agus cur chun feidhme an chreata rialála lena rialaítear trádáil seirbhísí i gcríocha na bPáirtithe ar na leibhéil chomhphobail, náisiúnta agus fho-náisiúnta;

               (ii)cúrsaí a bhaineann le trádáil seirbhísí faoin gComhaontú agus forbairtí ar an margadh sna hearnálacha éagsúla seirbhísí;

               (iii)aon ábhar ar féidir tionchar a bheith aige ar chuspóirí na bhforálacha seirbhísí a bhaint amach;

               (d)faireachán agus measúnú a dhéanamh ar thionchar fhorálacha seirbhísí an Chomhaontaithe ar gheilleagair na bPáirtithe;

               (e)cúnamh a thabhairt do Choiste Trádála agus Forbartha CARIFORUM-AE maidir leis na feidhmeanna seo a leanas:

               (i)maoirsiú a dhéanamh ar chur i bhfeidhm agus ar chur chun feidhme cuí fhorálacha an Chomhaontaithe a bhaineann le seirbhísí, agus a bheith freagrach as sin, meastóireacht a dhéanamh ar na torthaí ar chur i bhfeidhm an Chomhaontaithe agus tosaíochtaí comhair i dtaca leis sin a phlé agus a mholadh;

               (ii)beart a dhéanamh chun díospóidí a sheachaint agus chun teacht ar réiteach ar aon díospóid a bheadh ann maidir le léirmhíniú nó cur chun feidhme fhorálacha an Chomhaontaithe a bhaineann le seirbhísí, i gcomhréir le forálacha Chuid III de;

               (iii)bearta a phlé agus a dhéanamh a d'fhéadfadh trádáil, infheistíocht agus deiseanna gnó idir an dá Pháirtí a éascú sna hearnálacha seirbhísí; agus

               (f)moltaí a chur faoi bhráid Choiste Trádála agus Forbartha CARIFORUM-AE agus an Fhochoiste Theicniúil maidir leis an gComhar um Fhorbairt d'fhonn feabhas a chur ar chur chun feidhme agus ar fheidhmiú fhorálacha seirbhísí an Chomhaontaithe.

               Airteagal 3

               Beidh an Coiste Speisialta um Sheirbhísí comhdhéanta d'ionadaithe de chuid Pháirtí an Aontais Eorpaigh, ar thaobh amháin, agus d'ionadaithe de chuid na Stát a bhfuil CARIFORUM sínithe acu, ar an taobh eile.

               Airteagal 4

               Tiocfaidh an Cinneadh seo i bhfeidhm an […]

               Arna ndéanamh in/sa […] an […] 2020.

                        Thar ceann Stáit CARIFORUM

                        Thar ceann Pháirtí an Aontais Eorpaigh


               AN COIMISIÚN EORPACH
            An Bhruiséil,8.5.2020
            COM(2020) 198 final
            2020/0082(CNS)
            Togra le haghaidh
            CINNEADH ÓN gCOMHAIRLE
            lena leasaítear Treoir (AE) 2017/2445 agus Treoir (AE) 2019/1995 a mhéid a bhaineann leis na dátaí trasuí agus na dátaí cur i bhfeidhm de bharr ghéarchéim COVID-19

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               An 5 Nollaig 2017 ghlac an Chomhairle Treoir (AE) 2017/2455
                  1
                (‘Treoir ríomhthráchtála CBL’) lena leasaítear Treoir 2006/112/CE
                  2
                (‘Treoir CBL’) agus Treoir 2009/132/CE
                  3
                a mhéid a bhaineann le hoibleagáidí áirithe i ndáil le cáin bhreisluacha i gcás soláthairtí seirbhísí agus ciandíolacháin earraí.

               An 21 Samhain 2019, ghlac an Chomhairle Treoir (AE) 2019/1995
                  4
                (‘an dara Treoir ríomhthráchtála CBL’) lena leasaítear Treoir CBL a mhéid a bhaineann le forálacha i ndáil le ciandíolacháin earraí agus soláthairtí baile áirithe earraí.

               An 1 Eanáir 2021 an dáta a socraíodh le haghaidh cur i bhfeidhm an chuid is mó den phacáiste chuimsitheach reachtaíochta maidir le CBL a nuachóiriú le haghaidh ríomhthráchtáil thrasteorann idir gnólachtaí agus tomhaltóirí (‘pacáiste ríomhthráchtála CBL’) chun dóthain ama a thabhairt do na Ballstáit na córais reachtaíochta agus TF atá acu a oiriúnú.

               Chuir an Coimisiún staid na himeartha i láthair maidir le hullmhacht na mBallstát an 14 Feabhra 2020 agus dheimhnigh an chuid is mó de na Ballstáit go mbeadh siad in ann na rialacha a chur i bhfeidhm faoin dáta dlite. Chuir dhá Bhallstát imní in iúl agus d’iarr siad go gcuirfí siar an teacht i bhfeidhm go ceann bliana nó níos mó. Thairg an Coimisiún cúnamh do na Ballstáit a raibh deacrachtaí acu chun cabhrú leo na constaicí sin a shárú agus bhí sé muiníneach go mbeadh na Ballstáit réidh faoin 1 Eanáir 2021.

               De dheasca ráig gan choinne ghéarchéim COVID-19 agus a tionchar ollmhór, áfach, bhí ar na Ballstáit a gcuid tosaíochtaí a athrú agus acmhainní a ath-leithdháileadh chun an phaindéim a chomhrac in áit an pacáiste ríomhthráchtála CBL a chur chun feidhme. Dá bhrí sin, ní féidir leis na Ballstáit eile a dhearbhú níos mó go mbeidh siad in ann bailchríoch a chur ar an obair ullmhúcháin chun na rialacha nua a chur i bhfeidhm faoin 1 Eanáir 2021, lena n-áirítear na Treoracha thuasluaite a thrasuí go tráthúil ina ndlí náisiúnta. Tá contúirt ann go mbeidh moill leis an gcóras TF ar an leibhéal náisiúnta, ar córas é a bhfuil gá leis chun na rialacha atá leagtha síos sna Treoracha ríomhthráchtála CBL a chur chun feidhme, agus dá dheasca sin cuirtear i gcontúirt ullmhacht roinnt Ballstát chun na rialacha nua a chur i bhfeidhm amhail ón 1 Eanáir 2021. Chuir príomhoibreoirí eacnamaíocha imní den chineál céanna in iúl, go háirithe oibreoirí cúiréara agus poist, a mhol go láidir don Choimisiún dáta chur i bhfeidhm an phacáiste ríomhthráchtála CBL a chur ar atráth go ceann 6 mhí de dheasca ghéarchéim COVID-19.

               Thionóil an Coimisiún cruinniú leis na Ballstáit an 24 Aibreán 2020 chun measúnú a dhéanamh ar a n‑ullmhacht maidir leis na rialacha nua a chur i bhfeidhm amhail ón 1 Eanáir 2021. Dheimhnigh formhór na mBallstát go bhfuil sé ar a gcumas fós na rialacha a chur i bhfeidhm in am, ach chuir siad i dtábhacht go bhfuil na forálacha ar fheidhmiú an phacáiste ríomhthráchtála CBL bunaithe ar an bprionsabal gur cheart go mbeadh sé ar chumas na mBallstát uile iad a chur i bhfeidhm i gceart, agus mar sin go mbeidís réidh chun tacú le cur i bhfeidhm na rialacha a chur ar atráth nach mairfeadh níos faide ná 6 mhí.

               Agus an méid sin thuasluaite san áireamh, is í príomhsprioc an togra seo dáta chur i bhfeidhm na leasuithe atá leagtha amach i dTreoir (AE) 2017/2455 ón gComhairle agus i dTreoir (AE) 2019/1995 ón gComhairle a beartaíodh don 1 Eanáir 2021 a chur ar atráth go ceann 6 mhí. Dá dheasca sin, is é dáta nua an cur i bhfeidhm an 1 Iúil 2021. Moltar é a chur ar atráth go ceann 6 mhí, mar gur ceart an mhoill a choinneáil chomh gairid agus is féidir ar mhaithe le caillteanais bhuiséadacha bhreise do Bhallstáit a íoslaghdú.

               •Comhsheasmhacht le forálacha beartais atá sa réimse beartais cheana

               Is í sprioc ghinearálta an togra seo feidhmiú rianúil an mhargaidh inmheánaigh, iomaíochas ghnólachtaí an Aontais agus an gá atá le cánachas éifeachtach an gheilleagair dhigitigh a áirithiú. Tá an pacáiste ríomhthráchtála CBL ag teacht le cur i bhfeidhm phrionsabal an chinn scríbe maidir le CBL amach anseo, mar atá leagtha amach sa phlean gníomhaíochta maidir le CBL a dtacaíonn an Chomhairle leis
                  5
               .

               De bhreis ar an bplean gníomhaíochta maidir le CBL, aithnítear an pacáiste ríomhthráchtála CBL ina phríomhthionscnamh den Straitéis maidir le Margadh Aonair Digiteach
                  6
                (‘Straitéis DSM’) chomh maith leis an Straitéis maidir le Margadh Aonair
                  7
                agus an Plean Gníomhaíochta Ríomhrialtais
                  8
               .

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Tá an togra seo bunaithe ar Airteagal 113 den Chonradh ar Fheidhmiú an Aontais Eorpaigh (CFAE). Foráiltear leis an airteagal sin go nglacfaidh an Chomhairle forálacha le haghaidh comhchuibhiú ar rialacha na mBallstát i réimse na cánach indírí agus ag gníomhú di d'aon toil i gcomhréir le nós imeachta reachtach speisialta agus tar éis di dul i gcomhairle le Parlaimint na hEorpa agus leis an gCoiste Eacnamaíoch agus Sóisialta.

               •Coimhdeacht (maidir le hinniúlacht neamheisiach)

               Cuireann an togra seo an 1 Eanáir 2021 ar atráth mar an dáta le haghaidh cur i bhfeidhm na dTreoracha ríomhthráchtála CBL, ar threoracha iad a ghlac an Chomhairle i mí na Nollag 2017 agus mí na Samhna 2019 agus nach mór iad a bheith trasuite ag na Ballstáit uile sa dlí náisiúnta faoin 31 Nollaig 2020. Déantar an togra seo de dheasca ghéarchéim COVID-19 agus mar fhreagra air óir tugann sé dúshlán do na Ballstáit ar an leibhéal náisiúnta chun dul i ngleic leis an staid éigeandála atá ann faoi láthair agus dá dheasca sin, tá deacrachtaí ag cuid acu cur chun feidhme tráthúil a dhearbhú maidir leis na hathruithe is gá lena gcórais TF baile. Tá na forálacha maidir le feidhmiú an phacáiste ríomhthráchtála CBL bunaithe ar an bprionsabal gur cheart do gach Ballstát a bheith in ann iad a chur i bhfeidhm mar is ceart.

               Ó tharla CBL a bheith ina cáin atá chomhchuibhithe ar leibhéal an Aontais, ní ceadmhach go socróidh na Ballstáit rialacha difriúla dóibh féin. Dá bhrí sin, aon tionscnamh chun rialacha CBL le haghaidh ríomhthráchtála a leasú, lena n-áirítear an dáta chur i bhfeidhm a athrú, éilíonn sé togra ón gComhairle agus ní féidir é a bhaint amach trí bhíthin gníomhaíochtaí aontaobhacha ar an leibhéal náisiúnta.

                  Dá bhrí sin, tá an togra ag teacht le prionsabal na coimhdeachta.

               •Comhréireacht

                  Tá an togra ag teacht le prionsabal na comhréireachta, i.e. ní théann sé thar a bhfuil riachtanach chun cuspóirí na gConarthaí a ghnóthú, go háirithe i leith fheidhmiú rianúil an mhargaidh aonair. Faoi mar atá leis an tástáil coimhdeachta, ní féidir leis na Ballstáit aghaidh a thabhairt ar na saincheisteanna sin gan togra le haghaidh dátaí chur i bhfeidhm na dTreoracha um ríomhthráchtáil CBL a leasú.

               •An rogha ionstraime

                  Leasaítear leis an togra seo Treoir (AE) 2017/2455 ón gComhairle agus Treoir (AE) 2019/1995 ón gComhairle. Roghnaíodh Cinneadh ón gComhairle chun na críche sin, toisc gurb é an t‑aon leasú a dhéantar sa togra na dátaí trasuí agus na dátaí cur i bhfeidhm a chur ar atráth.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Comhairliúcháin leis na páirtithe leasmhara

                  Chuaigh roinnt Ballstát chomh maith le hoibreoirí poist agus cúiréara i dteagmháil leis an gCoimisiún lena chur i dtábhacht gur beag seans atá ann go mbeidh sé ar a gcumas na córais TF atá acu a bheith réidh agus i mbun oibríochta le haghaidh chur i bhfeidhm agus chur chun feidhme an phacáiste ríomhthráchtála CBL faoin 1 Eanáir 2021 de dheasca ghéarchéim COVID-19.

               Thionóil an Coimisiún cruinniú leis na Ballstáit an 24 Aibreán 2020 chun measúnú a dhéanamh ar a n-ullmhacht maidir leis na rialacha nua a chur i bhfeidhm amhail ón 1 Eanáir 2021. Dheimhnigh formhór na mBallstát go bhfuil sé ar a gcumas fós na rialacha a chur i bhfeidhm in am, ach chuir siad i dtábhacht go bhfuil na forálacha ar fheidhmiú an phacáiste ríomhthráchtála CBL bunaithe ar an bprionsabal gur cheart go mbeadh sé ar chumas na mBallstát uile iad a chur i bhfeidhm i gceart, agus mar sin go mbeidís réidh chun tacú le cur i bhfeidhm na rialacha a chur ar atráth nach mairfeadh níos faide ná 6 mhí.

               •Measúnú tionchair

               Rinneadh measúnú tionchair ar an togra
                  9
                agus glacadh an Treoir um ríomhthráchtáil CBL mar thoradh air sin. Ní leasaítear leis an togra reatha ach dátaí chur i bhfeidhm na leasuithe sin a leagtar amach i dTreoir (AE) 2017/2455 agus i dTreoir (AE) 2019/1995 de dheasca ghéarchéim COVID-19.

               •Oiriúnacht rialála agus simpliú

               Is í príomhsprioc an togra seo dáta chur i bhfeidhm an phacáiste ríomhthráchtála CBL a chur ar atráth go ceann 6 mhí de dheasca ghéarchéim COVID-19.

               Ní athraítear substaint na rialacha leis an togra, ach déantar dáta a gcur i bhfeidhm a chur ar atráth leis go ceann 6 mhí.

               4.IMPLEACHTAÍ BUISÉADACHA

                  Tá an togra seo mar chuid de thionscadal chun dáta chur i bhfeidhm an phacáiste ríomhthráchtála CBL a chur ar atráth.

                  A mhéid a bhaineann le himpleachtaí buiséadacha an phacáiste ríomhthráchtála CBL ina iomláine, pacáiste a glacadh cheana, leagtar amach na himpleachtaí sin go mionsonraithe i meabhrán míniúcháin an togra le haghaidh Threoir 2017/2455 ón gComhairle, doiciméad COM(2016)757 final
                     10
                  .

                  Meastar na caillteanais bhuiséadacha le haghaidh na mBallstát ag thart ar EUR 5-7 mbilliún in aghaidh na bliana mura ndéantar an pacáiste ríomhthráchtála CBL a chur chun feidhme mar is ceart. Dá bhrí sin, caillteanais thart ar EUR 2.5-3.5 billiún a bheadh mar thoradh ar mhoill 6 mhí. Mura bhfuil Ballstáit agus gnólachtaí réidh chun na rialacha ríomhthráchtála CBL nua a chur i bhfeidhm, áfach, d'fhéadfadh na caillteanais chéanna, nach mór, a bheith i gceist mura n-oibríonn an córas i gceart.

               5.EILIMINTÍ EILE

               •Pleananna cur chun feidhme agus socruithe faireacháin, meastóireachta agus tuairiscithe

                  Déanfaidh an Buanchoiste um Chomhar Riaracháin (SCAC) an cur chun feidhme a mhaoirsiú, le tacaíocht óna Fhochoiste TF, an Buanchoiste um Theicneolaíocht Faisnéise (SCIT).

               •Míniúchán mionsonraithe ar fhorálacha sonracha an togra

               Ní bhaineann an togra seo ach le dáta chur i bhfeidhm an chreata dhlíthiúil a glacadh cheana i ndáil leis an bpacáiste ríomhthráchtála CBL a leagtar amach sa Treoir maidir le CBL. Cuirfear an dáta cur i bhfeidhm ar atráth go ceann 6 mhí. Ciallaíonn sé sin go ndéanfar na rialacha a chur i bhfeidhm amhail ón 1 Iúil 2021 seachas ón 1 Eanáir 2021. Dá réir sin, déanfaidh na Ballstáit a mbearta trasuite a ghlacadh agus a fhoilsiú faoin 30 Meitheamh 2021 seachas faoin 31 Nollaig 2020.

               Is éard is cúis leis an togra seo géarchéim COVID-19, géarchéim a chuireann brú ar na Ballstáit gníomhú láithreach agus bearta a ghlacadh go práinneach ar an leibhéal náisiúnta chun na hiarmhairtí do ghnólachtaí agus don phobal i gcoitinne a laghdú. De dheasca na n-imthosca eisceachtúla sin nach bhfacthas a leithéid riamh, ní féidir le roinnt Ballstát a ráthú go gcloífidís leis an sprioc-am chun rialacha an phacáiste ríomhthráchtála CBL, rialacha is gá, a thrasuí agus a chur i bhfeidhm ar an leibhéal náisiúnta amhail ón 1 Eanáir 2021.

               2020/0082 (CNS)

               Togra le haghaidh

               CINNEADH ÓN gCOMHAIRLE

               lena leasaítear Treoir (AE) 2017/2445 agus Treoir (AE) 2019/1995 a mhéid a bhaineann leis na dátaí trasuí agus na dátaí cur i bhfeidhm de bharr ghéarchéim COVID-19

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 113 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Pharlaimint na hEorpa
                  11
               ,

               Ag féachaint don tuairim ó Choiste Eacnamaíoch agus Sóisialta na hEorpa
                  12
               ,

               Ag gníomhú di i gcomhréir le nós imeachta reachtach speisialta,

               De bharr an mhéid seo a leanas:

               (1)Leagtar síos le Treoir 2006/112/CE ón gComhairle
                  13
               , arna leasú le Treoir (AE) 2017/2455 ón gComhairle
                  14
                agus Treoir (AE) 2019/1995 ón gComhairle
                  15
               , creat dlíthiúil an phacáiste reachtaíochta maidir leis an gcáin bhreisluacha (CBL) a nuachóiriú i gcás na ríomhthráchtála trasteorann gnólacht le tomhaltóir. Tá formhór na bhforálacha nua sin le cur i bhfeidhm ón 1 Eanáir 2021.

               (2)An 30 Eanáir 2020, dhearbhaigh an Eagraíocht Dhomhanda Sláinte (EDS) gur éigeandáil sláinte poiblí arb ábhar imní ar leibhéal idirnáisiúnta í ráig COVID-19. An 11 Márta 2020, dhearbhaigh EDS gur paindéim í ráig COVID-19. Is cúis le hionfhabhtuithe sna Ballstáit ar fad í COVID-19. De bharr an mhéadaithe scáfair ar an líon cásanna agus an easpa modhanna éifeachtacha atá ar fáil láithreach chun dul i ngleic le ráig COVID-19, tá staid éigeandála náisiúnta fógartha ag roinnt mhaith Ballstát.

               (3)Éigeandáil dhothuartha nach bhfacthas a leithéid cheana atá i ráig COVID-19, ráig atá ag imirt tionchar tromchúiseach ar na Ballstáit ar fad agus a fhágann go bhfuil orthu gníomhú láithreach ar an leibhéal náisiúnta chun dul i ngleic mar thosaíocht leis an ngéarchéim atá ar siúl trí acmhainní a athleithdháileadh chuig saincheisteanna eile. De dheasca na géarchéime seo, beidh deacrachtaí ag roinnt Ballstát an fhorbairt a chríochnú, faoin 31 Nollaig 2020, ar na córais TF atá riachtanach le haghaidh chur i bhfeidhm na rialacha a leagtar síos le Treoir (AE) 2017/2455 agus Treoir (AE) 2019/1995 agus na rialacha sin a chur i bhfeidhm ón 1 Eanáir 2021. Dá bhrí sin d’iarr roinnt Ballstát chomh maith le hoibreoirí poist agus cúiréara go gcuirfí siar dátaí cur i bhfeidhm Threoir (AE) 2017/2455 agus Threoir (AE) 2019/1995.

               (4)Agus na dúshláin atá le sárú ag na Ballstáit chun dul i ngleic le géarchéim COVID-19 á gcur san áireamh, chomh maith lena chur san áireamh go bhfuil na forálacha nua bunaithe ar an bprionsabal go gcaithfidh na Ballstáit ar fad na córais TF atá acu a thabhairt cothrom le dáta chun go mbeidh siad in ann na forálacha a leagtar síos le Treoir (AE) 2017/2455 agus Treoir (AE) 2019/1995 a chur i bhfeidhm, ionas go n-áiritheofar bailiú agus tarchur faisnéise agus íocaíochtaí faoi na scéimeanna modhnaithe, tá sé riachtanach dátaí trasuí agus dátaí cur i bhfeidhm na dTreoracha sin a chur siar sé mhí. Is iomchuí iad a chur siar sé mhí, mar gur ceart an mhoill a choinneáil chomh gairid agus is féidir ar mhaithe le caillteanais bhuiséadacha bhreise do Bhallstáit a íoslaghdú.

               (5)Ba cheart, dá bhrí sin, Treoir (AE) 2017/2455 agus Treoir (AE) 2019/1995 a leasú dá réir,

               TAR ÉIS AN CINNEADH SEO A GHLACADH:

               Airteagal 1
                  Leasuithe ar Threoir (AE) 2017/2455

               Leasaítear Treoir (AE) 2017/2455 mar a leanas:

               (1)Leasaítear Airteagal 2 mar a leanas:

               (a)cuirtear an méid seo a leanas in ionad an cheannteidil:

               ‘Leasuithe ar Threoir 2006/112/CE le héifeacht ón 1 Iúil 2021’;

               (b)cuirtear an méid seo a leanas in ionad na habairte réamhráití:

               ‘Le héifeacht ón 1 Iúil 2021, leasaítear Treoir 2006/112/CE mar seo a leanas:’;

               (2)Cuirtear an méid seo a leanas in ionad Airteagal 3:

               ‘Airteagal 3
                  Leasú ar Threoir 2009/132/CE

               Le héifeacht ón 1 Iúil 2021, scriostar Teideal IV de Threoir 2009/132/CE.’;

               (3)in Airteagal 4, leasaítear mír 1 mar a leanas:

               (a)cuirtear an méid seo a leanas in ionad an dara fomhír:

               ‘Na dlíthe, na rialacháin agus na forálacha riaracháin is gá chun Airteagail 2 agus 3 den Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 30 Meitheamh 2021. Cuirfidh siad téacs na bhforálacha sin in iúl don Choimisiún láithreach.’;

               (b)cuirtear an méid seo a leanas in ionad an cheathrú fomhír:

               ‘Cuirfidh siad i bhfeidhm na bearta is gá chun Airteagail 2 agus 3 den Treoir seo a chomhlíonadh ón 1 Iúil 2021.’;

               Airteagal 2
                  Leasuithe ar Threoir (AE) 2019/1995

               In Airteagal 2(1) de Threoir (AE) 2019/1995, cuirtear an méid seo a leanas in ionad na chéad fhomhíre agus an dara fomhír:

               ‘Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 30 Meitheamh 2021 ar a dhéanaí. Cuirfidh siad téacs na bhforálacha sin in iúl láithreach don Choimisiún.

               Cuirfidh siad na bearta sin i bhfeidhm ón 1 Iúil 2021.’

               Airteagal 3
                  Teacht i bhfeidhm

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Airteagal 4
                  Seolaithe

               Dírítear an Cinneadh seo chuig na Ballstáit.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Treoir (AE) 2017/2455 ón gComhairle an 5 Nollaig 2017 lena leasaítear Treoir 2006/112/CE agus Treoir 2009/132/CE a mhéid a bhaineann le hoibleagáidí áirithe i ndáil le cáin bhreisluacha i gcás soláthairtí seirbhísí agus ciandíolacháin earraí. (IO L 348, 29.12.2017, lch. 7).

                     (2)

                        Treoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO L 347, 11.12.2006, lch. 1).

                     (3)

                        Treoir 2009/132/CE ón gComhairle an 19 Deireadh Fómhair 2009 lena gcinntear raon feidhme Airteagal 143(b) agus (c) de Threoir 2006/112/CE a mhéid a bhaineann le díolúine ó cháin bhreisluacha ar allmhairiú deiridh earraí áirithe (IO L 292, 10.11.2009, lch. 5).

                     (4)

                        Treoir (AE) 2019/1995 ón gComhairle an 21 Samhain 2019 lena leasaítear Treoir 2006/112/CE a mhéid a bhaineann le forálacha i ndáil le ciandíolacháin earraí agus soláthairtí baile áirithe earraí (IO L 310, 2.12.2019, lch. 1–5¬)

                     (5)

                  http://www.consilium.europa.eu/en/press/press-releases/2016/05/25-conclusions-vat-action-plan/

                     (6)

                        COM(2015) 192 final.

                     (7)

                        COM(2015) 550 final.

                     (8)

                        COM(2016) 179 final.

                     (9)

                        DOICIMÉAD INMHEÁNACH OIBRE DE CHUID AN CHOIMISIÚIN – MEASÚNÚ TIONCHAIR a ghabhann leis an doiciméad ‘Tograí le haghaidh Treoir ón gComhairle, Rialachán Cur Chun Feidhme ón gComhairle agus Rialachán ón gComhairle maidir le Nuachóiriú CBL le haghaidh Ríomhthráchtáil thrasteorann Gnólacht le Tomhaltóir’, https://eur-lex.europa.eu/legal-content/EN/TXT/?uri=SWD:2016:0379:FIN

                     (10)

                        Togra le haghaidh TREOIR ÓN gCOMHAIRLE lena leasaítear Treoir 2006/112/CE agus Treoir 2009/132/CE a mhéid a bhaineann le hoibleagáidí áirithe i ndáil le cáin bhreisluacha i gcás soláthairtí seirbhísí agus ciandíolacháin earraíCOM/2016/0757 final - 2016/0370 (CNS), https://eur-lex.europa.eu/legal-content/EN/TXT/?qid=1586260266830&uri=CELEX:52016PC0757

                     (11)

                        IO C , , lch. .

                     (12)

                        IO C , , lch. .

                     (13)

                        Treoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO L 347, 11.12.2006, lch. 1).

                     (14)

                        Treoir (AE) 2017/2455 ón gComhairle an 5 Nollaig 2017 lena leasaítear Treoir 2006/112/CE agus Treoir 2009/132/CE a mhéid a bhaineann le hoibleagáidí áirithe i ndáil le cáin bhreisluacha i gcás soláthairtí seirbhísí agus ciandíolachán earraí (IO L 348, 29.12.2017, lch. 7).

                     (15)

                        Treoir (AE) 2019/1995 ón gComhairle an 21 Samhain 2019 lena leasaítear Treoir 2006/112/CE a mhéid a bhaineann le forálacha um chiandíolacháin earraí agus soláthairtí baile áirithe earraí (IO L 310, 2.12.2019, lch. 1).


               AN COIMISIÚN EORPACH
            An Bhruiséil,30.3.2021
            COM(2021) 150 final
            2021/0074(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais laistigh de Choiste Ambasadóirí ACC-AE maidir le leasú Chinneadh Uimh. 3/2016 ó Choiste Ambasadóirí ACC-AE ar an Ionad um Fhorbairt Fiontraíochta (CDE)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a bheidh le glacadh thar ceann an Aontais i gCoiste Ambasadóirí ACC-AE i dtaca le glacadh beartaithe cinnidh lena leasaítear Cinneadh Uimh. 3/2016 ó Choiste Ambasadóirí ACC-AE, agus é d’aidhm aige cur ar chumas an Choimeádaí cur chun feidhme chéim éighníomhach an Ionaid um Fhorbairt Fiontraíochta (CDE) a áirithiú go dtí go mbeidh a dhliteanais go léir socraithe ag CDE agus go mbeidh a shócmhainní go léir réadaithe aige.

               2.Comhthéacs an togra

               2.1.Comhaontú Comhpháirtíochta Cotonou

               Is é Comhaontú Comhpháirtíochta Cotonou (CPA)
                  1
                an creat a bhí i bhfeidhm le haghaidh chaidreamh an Aontais le 79 dtír ACC ó 2000 i leith. Tugadh an Comhaontú i gcrích le haghaidh tréimhse 20 bliain, ón 1 Márta 2000 go dtí an 29 Feabhra 2020. Athbhreithníodh é ina dhiaidh sin in 2005 agus in 2010.

               Leis an gcinneadh maidir le bearta idirthréimhseacha an 4 Nollaig 2020, cuireadh síneadh, den dara huair, le cur i bhfeidhm fhorálacha Chomhaontú Comhpháirtíochta Cotonou le cinneadh Choiste Ambasadóirí ACC‑AE ar bhearta idirthréimhseacha, go dtí an 30 Samhain 2021 nó go dtí go dtiocfaidh an Comhaontú nua i bhfeidhm nó go dtí go gcuirfear an Comhaontú nua i bhfeidhm go sealadach idir an tAontas agus Stáit ACC, cibé acu is túisce
                  2
               .

               2.2.Coiste Ambasadóirí ACC-AE

               Bunaítear an Coiste Ambasadóirí de bhun Airteagal 16 CPA. Is é atá ann, ar thaobh amháin, buanionadaí gach Ballstáit chuig an Aontas agus ionadaí ón gCoimisiún agus, ar an taobh eile, ceann misin gach Stáit ACC chuig an Aontas.

               Cuidíonn an Coiste Ambasadóirí le Comhairle na nAirí chun a cúraimí a chomhlíonadh agus déanann sé aon sainordú a fhágann an Chomhairle faoi a chur i gcrích (Airteagal 16(2) CPA). I ndáil leis sin, féadfaidh Comhairle na nAirí cumhachtaí a tharmligean chuig Coiste na nAmbasadóirí (Airteagal 15(4) CPA). Déanann sé faireachán freisin ar chur chun feidhme an Chomhaontaithe agus ar an dul chun cinn atá déanta maidir leis na cuspóirí a leagtar amach ann a bhaint amach.

               De réir Airteagal 1 de Rialacha Nós Imeachta Choiste na nAmbasadóirí
                  3
               , tiocfaidh an coiste le chéile go rialta, go háirithe chun cruinnithe Chomhairle na nAirí a ullmhú agus i gcás inar gá, ar iarraidh a fháil ó cheann de na páirtithe. Déantar foráil freisin in Airteagal 5 de Rialacha Nós Imeachta Choiste na nAmbasadóirí maidir le nós imeachta i scríbhinn.

               2.3.Gníomh beartaithe Choiste Ambasadóirí ACC-AE

               Ag an 39ú seisiún de Chomhairle Airí ACC‑AE, a reáchtáladh an 19 agus an 20 Meitheamh 2014 in Nairobi, d’aontaigh siad i nDearbhú Comhpháirteach, chun leanúint le dúnadh ordúil CDE, comhlacht comhpháirteach teicniúil Chomhaontú Comhpháirtíochta ACC-AE a bhunaítear in Iarscríbhinn III a ghabhann leis an gComhaontú. Sa Dearbhú Comhpháirteach sin, rinne Comhairle na nAirí de bhun Airteagal 15(4) CPA, cumhachtaí a tharmligean chuig Coiste Ambasadóirí ACC‑AE chun na bearta is gá a dhéanamh, ‘lena n‑áirítear an leasú ábhartha ar Iarscríbhinn III a ghabhann le Comhaontú Cotonou’
                  4
               .

               D’údaraigh Coiste Ambasadóirí ACC-AE, ina Chinneadh Uimh. 4/2014
                  5
               , do Bhord Feidhmiúcháin CDE gach beart iomchuí a dhéanamh chun ullmhú do dhúnadh CDE. Ina dhiaidh sin, shínigh Bord Feidhmiúcháin CDE conradh le Coimeádaí go dtí an 31 Nollaig 2016.

               De bhun Chinneadh Uimh. 3/2016 ó Choiste Ambasadóirí ACC-AE (dá ngairtear ‘Cinneadh Uimh. 3/2016’ anseo feasta)
                  6
               , lean ‘céim éighníomhach’ an chéim chlabhsúir inarb ann do CDE chun críche a leachtaithe, agus chun na críche sin amháin.

               Le Cinneadh Uimh. 3/2016, tugadh isteach na hathruithe is gá in Iarscríbhinn III a ghabhann le Comhaontú Comhpháirtíochta ACC-AE agus is é atá ann creat dlíthiúil nua CDE ón 1 Eanáir 2017 (Airteagal 3(1) Cinneadh Uimh. 3/2016).

               Is éard atá sa chéim éighníomhach, arna bainistiú ag Coimeádaí, cúraimí riaracháin, i measc nithe eile, cartlann an CDE a choinneáil, freagra a thabhairt ar aon fhoirmiúlacht riaracháin, nó bainistiú a dhéanamh ar dhlíthíocht iarmharach nárbh fhéidir a shocrú le linn na céime dúnta. Tosaíodh an chéim éighníomhach ar an lá tar éis na céime dúnta, is é sin an 1 Eanáir 2017. De réir aithrisí Chinneadh Uimh. 3/2016, ba é rún Choiste Ambasadóirí ACC-AE go dtiocfadh deireadh leis an gcéim éighníomhach tar éis tréimhse 4 bliana nó tar éis a dhliteanais go léir a bheith socraithe ag an CDE agus na sócmhainní go léir réadaithe aige, cibé acu is túisce.

               De réir Airteagal 2(1) de Chinneadh Uimh. 3/2016, roimh dheireadh na céime dúnta, is é sin an 31 Nollaig 2016, ba cheart don Choimisiún Eorpach conraitheoir a fháil ar conradh chun cur chun feidhme na céime éighníomhaí a áirithiú ón 1 Eanáir 2017 ar feadh tréimhse 4 bliana, nó go dtí go mbeidh a dhliteanais go léir socraithe ag CDE agus go dtí go mbeidh a shócmhainní go léir réadaithe aige, cibé acu is túisce a tharlóidh. Ina dhiaidh sin, shínigh an Coimisiún conradh seirbhíse leis an gCoimeádaí an 21 Nollaig 2016 le haghaidh tréimhse tosaigh cur chun feidhme de 4 bliana.

               Sna míonna deireanacha de 2020, bhí an chuma air nach mbeadh a dhliteanais go léir socraithe ag an CDE agus go mbeadh a shócmhainní go léir réadaithe aige faoin 31 Nollaig 2020.

               Dá bhrí sin, glacfaidh Coiste Ambasadóirí ACC-AE leasú ar Airteagal 2(1) de Chinneadh Uimh. 3/2016, i bhfianaise an Coimeádaí a cheadú chun a áirithiú go gcuirfear céim éighníomhach CDE chun feidhme go dtí go mbeidh a chuid dhliteanas go léir socraithe ag CDE agus go dtí go mbeidh a shócmhainní go léir réadaithe aige. Áiritheofar leis sin go ndúnfar mar is ceart cur chun feidhme na céime éighníomhaí faoi bhainistíocht an Choimeádaí. Chuir comhaltaí Choiste Ambasadóirí Eagraíocht Stáit ACC in iúl i mí Eanáir 2021 go gcomhaontaíonn siad le leasú den sórt sin.

               3.An seasamh atá le glacadh thar ceann an Aontais

               Tá sé molta ag an gCoimisiún go gcomhaontóidh an tAontas leis an leasú atá beartaithe ar Airteagal 2(1) de Chinneadh Uimh. 3/2016. Glacfar seasamh beartaithe an Aontais ag seisiún de Choiste Ambasadóirí ACC-AE nó trí nós imeachta i scríbhinn, de réir mar is iomchuí.

               4.Bunús dlí

               4.1.Bunús dlí nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí ón gComhairle lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  7
               .

               4.1.2.Feidhm maidir leis an gcás seo

               Is comhlacht é Coiste na nAmbasadóirí ACC-AE arna bhunú le comhaontú, is é sin Comhaontú Comhpháirtíochta Cotonou.

               An gníomh a iarrtar ar Choiste Ambasadóirí ACC‑AE a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagail 15 agus 16 CPA. De bhun Airteagal 15(3) CPA, féadfaidh Comhairle na nAirí cinntí a ghlacadh atá ceangailteach ar Pháirtithe an Chomhaontaithe, agus i gcomhréir le hAirteagal 15(4) CPA, féadfaidh Comhairle na nAirí cumhachtaí a tharmligean chuig an gCoiste Ambasadóirí. Bunaíodh Coiste na nAmbasadóirí le hAirteagal 16 CPA. De bhun Airteagal 16(2) CCC, féadfaidh Coiste na nAmbasadóirí cinntí a ghlacadh nó a leasú a bheidh ceangailteach ar na páirtithe de réir an tsainordaithe a thug Comhairle na nAirí dó.

               Is páirtí conarthach é an tAontas Eorpach, chomh maith lena Bhallstáit, i gComhaontú Comhpháirtíochta Cotonou agus dá bhrí sin beidh an tAontas faoi cheangal ag an gcinneadh atá beartaithe ag Coiste na nAmbasadóirí.

               Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE an bunús dlí nós imeachta don chinneadh atá beartaithe.

               4.2.Bunús dlí substainteach

               4.2.1.Prionsabail

               Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomhchomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomhchomhpháirte.

               4.2.2.Feidhm maidir leis an gcás seo

               Ba cheart gurb ionann bunús dlí substainteach an chinnidh ón gComhairle agus an bunús dlí le haghaidh ghlacadh Chinneadh (AE) 2016/1098 ón gComhairle an 4 Iúil 2016 maidir leis an seasamh atá le glacadh thar ceann an Aontais Eorpaigh i gCoiste Ambasadóirí ACC-AE i dtaca le hathbhreithniú a dhéanamh ar Iarscríbhinn III a ghabhann le Comhaontú Comhpháirtíochta ACC-AE
                  8
               , is é sin Airteagal 209(2) CFAE.

               4.3.Conclúid

               Ba cheart Airteagal 209(2) CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é go leasófar Cinneadh Uimh. 3/2016 ó Choiste Ambasadóirí ACC-AE le gníomh Choiste Ambasadóirí ACC-AE, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0074 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais laistigh de Choiste Ambasadóirí ACC-AE maidir le leasú Chinneadh Uimh. 3/2016 ó Choiste Ambasadóirí ACC-AE ar an Ionad um Fhorbairt Fiontraíochta (CDE)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 209(2) de, i gcomhar le hAirteagal 218(9) de,

               Ag féachaint don Chomhaontú Comhpháirtíochta idir comhaltaí Ghrúpa Stát na hAfraice, Mhuir Chairib agus an Aigéin Chiúin, de pháirt amháin, agus an Comhphobal Eorpach agus a Bhallstáit, den pháirt eile, (dá ngairtear ‘Comhaontú Comhpháirtíochta ACC-AE’ anseo feasta),

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Luaitear in Airteagal 15(4) de Chomhaontú Comhpháirtíochta ACC-AE go bhféadfaidh Comhairle Airí ACC-AE cumhachtaí a tharmligean chuig Coiste Ambasadóirí ACC-AE.

               (2)Ag an 39ú seisiún de Chomhairle Airí ACC‑AE, a reáchtáladh an 19 agus an 20 Meitheamh 2014 in Nairobi, chomhaontaigh siad i nDearbhú Comhpháirteach chun leanúint le dúnadh ordúil an Ionaid um Fhorbairt Fiontraíochta (dá ngairtear CDE anseo feasta). Chun na críche sin, chinn Comhairle Airí ACC-AE a tharmligean chuig Coiste Ambasadóirí ACC-AE chun an t‑ábhar a thabhairt chun cinn d’fhonn na cinntí is gá a ghlacadh.

               (3)Glacadh an t‑athbhreithniú ar Iarscríbhinn III a ghabhann le Comhaontú Comhpháirtíochta ACC-AE le Cinneadh Uimh. 3/2016 ó Choiste Ambasadóirí ACC-AE an 12 Iúil 2016
                  9
                lenar tugadh isteach na hathruithe is gá in Iarscríbhinn III a ghabhann le Comhaontú Comhpháirtíochta ACC-AE,agus bunaíodh creat dlíthiúil nua CDE ón 1 Eanáir 2017, ar lena linn a choinnítear a phearsantacht dhlítheanach chun críche a leachtaithe, agus chun na críche sin amháin.

               (4)Sonraítear in Airteagal 2(1) de Chinneadh 3/2016 gur cheart do Choimeádaí cur chun feidhme na céime éighníomhaí a áirithiú ón 1 Eanáir 2017 ar feadh tréimhse 4 bliana, nó go dtí go mbeidh a dhliteanais go léir socraithe ag CDE agus go dtí go mbeidh a shócmhainní go léir réadaithe aige, cibé acu is túisce a tharlóidh.

               (5)Ní bheidh a dhliteanais go léir socraithe ag CDE ná a shócmhainní go léir réadaithe aige roimh an 31 Nollaig 2020. Meastar, dá bhrí sin, gur gá Cinneadh 3/2016 ó Choiste Ambasadóirí ACC-AE a leasú chun a áirithiú go ndúnfar mar is ceart cur chun feidhme na céime éighníomhacha faoi bhainistíocht an Choimeádaí.

               (6)Ag ceann dá chruinnithe, nó trí nós imeachta i scríbhinn, glacfaidh Coiste Ambasadóirí ACC-AE an leasú ar Chinneadh Uimh. 3/2016.

               (7)Is iomchuí go leagfaí síos an seasamh atá le glacadh thar ceann an Aontais i Coiste Ambasadóirí ACC‑AE, ós rud é go bhfuil an gníomh atá beartaithe ina cheangal ar an Aontas.

               TAR ÉIS AN CINNEADH SEO A GHLACADH:

               Airteagal 1

               Is é seo a leanas an seasamh atá le glacadh ag an Aontas i gCoiste Ambasadóirí ACC-AE maidir le CDE:

               –an méid seo a leanas a chur in ionad Airteagal 2(1) de Chinneadh 3/2016 de Choiste Ambasadóirí ACC-AE: ‘Gheobhaidh an Coimisiún Eorpach Coimeádaí ar conradh chun cur chun feidhme na céime éighníomhaí a áirithiú go dtí go mbeidh a dhliteanais go léir socraithe ag CDE agus go mbeidh a shócmhainní uile go léir réadaithe aige’;

               –go mbeidh feidhm 1 Eanáir 2021 ag cinneadh Choiste Ambasadóirí ACC-AE lena leasaítear Cinneadh 3/2016 ó Choiste Ambasadóirí ACC-AE.

               Airteagal 2

               Dírítear an Cinneadh seo chuig an gCoimisiún.

               Tar éis a ghlactha, foilseofar an Cinneadh ó Choiste Ambasadóirí ACC-AE in Iris Oifigiúil an Aontais Eorpaigh.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Comhaontú lena leasaítear den dara huair an Comhaontú Comhpháirtíochta idir Comhaltaí Ghrúpa Stát na hAfraice, Mhuir Chairib agus an Aigéin Chiúin, de pháirt amháin, agus an Comhphobal Eorpach agus a Bhallstáit, den pháirt eile, arna shíniú in Cotonou an 23 Meitheamh 2000 (IO 2000 L 317, 15.12.2000, lch. 3; IO L 287, 28.10.2005, lch. 4; IO L 287, 4.11.2010, lch. 3)

                     (2)

                        Cinneadh Uimh. 2/2020 ó Choiste Ambasadóirí ACC-AE an 4 Nollaig 2020 maidir le Cinneadh Uimh. 3/2019 ó Choiste Ambasadóirí ACC-AE a leasú chun bearta idirthréimhseacha a ghlacadh de bhun Airteagal 95(4) de Chomhaontú Comhpháirtíochta ACC-AE (IO 2020 L 420, 14.12.2020, lch. 32).

                     (3)

                        Cinneadh Uimh. 3/2005 ó Comhairle Airí ACC‑AE an 8 Márta 2005 maidir le Rialacha Nós Imeachta Choiste Ambasadóirí ACC‑AE a ghlacadh (IO L 95, 14.04.2005, lch. 51).

                     (4)

                        Dearbhú Comhpháirteach ACC-AE maidir le hIonad um Fhorbairt Fiontraíochta (CDE), 3 Iúil 2014, ACC-AE 2120/14.

                     (5)

                        Cinneadh Uimh. 4/2014 ó Choiste Ambasadóirí ACC-AE an 23 Deireadh Fómhair 2014 maidir leis an sainordú atá le tabhairt do Bhord Feidhmiúcháin an Ionaid um Fhorbairt Fiontraíochta (CDE) (IO L 330, 15.11.2014, lch. 61).

                     (6)

                        Cinneadh Uimh. 3/2016 ó Choiste Ambasadóirí ACC-AE maidir leis an athbhreithniú ar Iarscríbhinn III a ghabhann le Comhaontú Comhpháirtíochta ACC-AE (IO L 192, 16.7.2016 lch. 77).

                     (7)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (8)

                        IO L 182, 7.7.2016, lgh. 39–43.

                     (9)

                        Cinneadh Uimh. 3/2016 ó Choiste Ambasadóirí ACC-AE maidir leis an athbhreithniú ar Iarscríbhinn III a ghabhann le Comhaontú Comhpháirtíochta ACC-AE (IO L 192, 16.7.2016 lch. 77).


               AN COIMISIÚN EORPACH
            An Bhruiséil,26.5.2021
            COM(2021) 257 final
            2021/0130(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhthionól Ginearálta de chuid OIV an 12 Iúil 2021 i ndáil leis na rúin OIV a bhfuil sé beartaithe iad a ghlacadh a bhféadfadh éifeachtaí dlíthiúla ar dhlí an Aontais a bheith mar thoradh orthu.

               2.Comhthéacs an togra

               2.1.An stádas ar leith atá ag an Aontas laistigh de OIV

               Tá 48 Stát ina mbaill de OIV i láthair na huaire, lena n‑áirítear 20 Stát ar Ballstáit den Aontas iad. Níl an tAontas ina bhall de OIV. Mar sin féin, ón 20 Deireadh Fómhair 2017, tá OIV ag deonú don Aontas an stádas ar leith dá bhforáiltear in Airteagal 4 de Rialacha Nós Imeachta OIV, lena gcuirfear ar a chumas idirghabháil in oibreacha na gCoimisiún, na bhFo‑Choimisiún agus na ngrúpaí saineolaithe agus freastal a dhéanamh ar chruinnithe an Tionóil Ghinearálta agus an Choiste Feidhmiúcháin.

               2.2.OIV

               Eagraíocht eolaíoch, theicniúil, idir-rialtasach is ea an Eagraíocht Idirnáisiúnta um Fhíniúin agus um Fhíon (OIV) atá gníomhach san earnáil an fhíonsaothraithe, deochanna fíonbhunaithe, fíonchaora boird, rísíní agus táirgí fíniúna eile. Is iad cuspóirí OIV (i) eolas a sholáthar maidir le bearta lena bhféadfar ábhair leasa na dtáirgeoirí, na dtomhaltóirí agus imreoirí eile in earnáil na dtáirgí finiúna agus fíona a thabhairt san áireamh, (ii) cúnamh a thabhairt d’eagraíochtaí idirnáisiúnta a bhfuil baint acu le gníomhaíochtaí caighdeánúcháin agus (iii) cur le comhchuibhiú idirnáisiúnta na gcleachtas agus na gcaighdeán atá ann cheana.

               2.3.An gníomh atá beartaithe ag OIV

               Reáchtálfar an chéad Tionól Ginearálta eile de chuid OIV an 12 Iúil 2021. Sa chomhthéacs sin agus ar bhonn pléití a rinneadh i measc an ghrúpa saineolaithe ag físchruinnithe i mí an Mhárta agus mí Aibreáin 2021, is féidir a mheas go mbeidh na rúin seo a leanas, a mbeidh éifeacht dhlíthiúil ar dhlí an Aontais, ar chlár an Tionóil Ghinearálta lena nglacadh:

               –Dréachtrúin OENO-TECHNO 14-541A, 14-541B agus 15-581A lena mbunaítear cleachtais nua fhíoneolaíocha.

               –Dréachtrúin OENO-SPECIF 17-625 agus 17-629 lena mbunaítear sonraíochtaí aitheantais nua le haghaidh substaintí áirithe a úsáidtear i dtáirgeadh fíona, dréachtrún OENO-SPECIF 20-673 lena modhnaítear na sonraíochtaí aitheantais comhfhreagracha le haghaidh substaint a úsáidtear i dtáirgeadh fíona agus dréachtrún OENO-SPECIF 20-682 lena ndéantar téacsanna OIV a thagraíonn do phróisis áirithe déanta fíona a nuashonrú.

               –Dréachtrún OENO-MICRO 18-632 lena ndéantar na teicnící rialaithe anailíseacha agus micribhitheolaíocha le haghaidh cleachtas fíoneolaíoch áirithe.

               –Dréachtrúin OENO-SCMA 16-601A, 16-601B, 18-636, 18-637 agus 19-661 lena mbunaítear modhanna nua anailíse.

               Faoi mar a bhí san am a chuaigh thart, is féidir a mheas go dtiocfaidh éabhlóid ar chlár chruinniú Thionól Ginearálta OIV agus go gcuirfear ar an gclár rúin eile a mbeidh éifeachtaí dlíthiúla ar dhlí an Aontais mar thoradh orthu. Chun éifeachtúlacht obair an Tionóil Ghinearálta a áirithiú agus sin a dhéanamh ar dhóigh a léiríonn urraim do rialacha na gConarthaí, déanfaidh an Coimisiún forlíonadh nó leasú in am trátha ar an togra reatha chun é a chur ar a chumas don Chomhairle an seasamh a ghlacadh a bheidh le glacadh maidir leis na rúin sin freisin.

               3.An seasamh atá le glacadh thar ceann an Aontais

               Rinne saineolaithe eolaíocha agus teicniúla de chuid earnáil an fhíona plé fairsing ar na dréachtrúin a chuirfear chun vóta ag an gcéad Tionól Ginearálta eile de chuid OIV. Cuireann siad le comhchuibhiú idirnáisiúnta na gcaighdeán fíona agus leagfar amach leo creat lena n‑áiritheofar iomaíocht chóir i dtrádáil tháirgí earnáil an fhíona. Dá bhrí sin ba cheart tacú leo.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Tá feidhm ag Airteagal 218(9) CFAE gan beann ar cé acu atá an tAontas ina bhall den chomhlacht nó ina pháirtí sa chomhaontú, nó nach bhfuil
                  1
               .

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  2
               .

               4.1.2.Feidhm maidir leis an gcás seo

               Eagraíocht eolaíoch, theicniúil, idir-rialtasach is ea an Eagraíocht Idirnáisiúnta um Fhíniúin agus um Fhíon (OIV) atá gníomhach san earnáil an fhíonsaothraithe, deochanna fíonbhunaithe, fíonchaora boird, rísíní agus táirgí fíniúna eile. Tá 48 Stát ina mbaill de OIV i láthair na huaire, lena n‑áirítear 20 Stát ar Ballstáit den Aontas iad. Níl an tAontas ina bhall de OIV. Mar sin féin, ón 20 Deireadh Fómhair 2017, tá OIV ag deonú don Aontas an stádas ar leith dá bhforáiltear in Airteagal 4 de Rialacha Nós Imeachta OIV, lena gcuirfear ar a chumas idirghabháil in oibreacha na gCoimisiún, na bhFo‑Choimisiún agus na ngrúpaí saineolaithe agus freastal a dhéanamh ar chruinnithe an Tionóil Ghinearálta agus an Choiste Feidhmiúcháin.

               De bhun Rialachán (AE) Uimh. 1308/2013 ó Pharlaimint na hEorpa agus ó Chomhairle na hEorpa agus Rialachán Tarmligthe (CE) 2019/934 ón gCoimisiún, bíonn éifeacht dhlíthiúil le rúin áirithe arna nglacadh agus arna bhfoilsiú ag OIV ar dhlí an Aontais. Seasamh an Aontais maidir leis na rúin sin i ndáil le hábhair atá faoina inniúlacht, ba cheart dá bhrí sin don Chomhairle é a ghlacadh agus ba cheart do na Ballstáit ar baill de OIV iad é a chur in iúl ag na cruinnithe de chuid OIV, ag gníomhú go comhpháirteach dóibh chun leas an Aontais.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir na ndréachtrún atá beartaithe le comhchuibhiú na gcaighdeán fíona agus dá bhrí sin le cur i bhfeidhm comhbheartas talmhaíochta. Dá bhrí sin, is é Airteagal 43 CFAE bunús dlí substainteach an chinnidh atá beartaithe.

               4.3.Conclúid

               Is é Airteagal 43 ba cheart a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ní bhaineann le hábhar

               2021/0130 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43 de, i gcomhréir le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Déanfaidh an Eagraíocht Idirnáisiúnta um Fhíniúin agus um Fhíon (OIV) scrúdú ar rúin a mbeidh éifeachtaí dlíthiúla leo chun críocha Airteagal 218(9) CFAE sa chéad Tionól Ginearálta eile a bheidh aici an 12 Iúil 2021 agus d’fhéadfadh sé go nglacfadh sí na rúin sin.

               (2)Níl an tAontas ina bhall de OIV. Mar sin féin, an 20 Deireadh Fómhair 2017, bhronn OIV ar an Aontas an stádas ar leith dá bhforáiltear in Airteagal 4 de Rialacha Nós Imeachta OIV.

               (3)Tá 20 Ballstát ina mbaill de OIV. Beidh deis ag na Ballstáit sin leasuithe ar dhréachtrúin OIV a mholadh agus iarrfar orthu na dréachtrúin sin OIV a ghlacadh sa chéad Tionól Ginearálta eile de chuid OIV an 12 Iúil 2021.

               (4)Dá bhrí sin, ba cheart don Chomhairle seasamh an Aontais maidir leis na rúin sin i ndáil le hábhair atá faoina inniúlacht a ghlacadh agus ba cheart do na Ballstáit ar baill de OIV iad é a chur in iúl ag na cruinnithe de chuid OIV, ag gníomhú go comhpháirteach dóibh chun leas an Aontais.

               (5)De bhun Rialachán (AE) Uimh. 1308/2013 ó Pharlaimint na hEorpa agus ón gComhairle
                  3
                agus Rialachán Tarmligthe (AE) 2019/934 ón gCoimisiún
                  4
               , beidh éifeachtaí dlíthiúla le rúin áirithe arna nglacadh agus arna bhfoilsiú ag OIV.

               (6)Foráiltear le hAirteagal 80(3)(a) de Rialachán (AE) Uimh. 1308/2013 go mbeidh ar an gCoimisiún na cleachtais fhíoneolaíocha agus na modhanna anailíse a mhol agus a d’fhoilsigh OIV a thabhairt san áireamh agus é ag údarú cleachtas fíoneolaíoch.

               (7)Foráiltear le hAirteagal 80(5) de Rialachán (AE) Uimh. 1308/2013, agus modhanna anailíse á leagan síos ag an gCoimisiún lena gcinnfear comhdhéanamh tháirgí earnáil an fhíona, go mbunóidh sé na modhanna sin ar aon mhodh ábhartha arna mholadh agus arna fhoilsiú ag OIV mura rud é go mbeidís neamhéifeachtach nó neamhchuí i bhfianaise an chuspóra atá á shaothrú ag an Aontas.

               (8)Foráiltear le hAirteagal 90(2) de Rialachán (AE) Uimh. 1308/2013, i dtaca le táirgí earnáil an fhíona a allmhairítear chun an Aontais, go dtáirgtear na táirgí sin i gcomhréir le cleachtais fhíoneolaíocha arna n‑údarú ag an Aontas de bhun an Rialacháin sin nó, roimh an údarú sin, a tháirgtear i gcomhréir le cleachtais fhíoneolaíocha arna moladh agus arna bhfoilsiú ag OIV.

               (9)Foráiltear le hAirteagal 9(1) de Rialachán Tarmligthe (AE) 2019/934, i gcás nach leagann an Coimisiún síos iad, gurb iad na sonraíochtaí íonachta agus na sonraíochtaí aitheantais a bhaineann le substaintí a úsáidtear i gcleachtais fhíoneolaíocha na sonraíochtaí dá dtagraítear i gcolún 4 de Thábla 2 i gCuid A d’Iarscríbhinn I a ghabhann leis an Rialachán sin, a thagraíonn do mholtaí OIV.

               (10)Le Dréachtrúin OENO-TECHNO 14-541A, 14-541B agus 15-581A, bunaítear cleachtais nua fhíoneolaíocha. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, beidh éifeachtaí dlíthiúla leis na Rúin sin.

               (11)Le Dréachtrúin OENO-SPECIF 17-625 agus 17-629, bunaítear sonraíochtaí aitheantais nua le haghaidh substaintí áirithe a úsáidtear i dtáirgeadh fíona. Le Dréachtrún OENO-SPECIF 20-673, déantar na sonraíochtaí aitheantais le haghaidh substaint a úsáidtear i dtáirgeadh fíona a nuashonrú. Le Dréachtrún OENO-SPECIF 20-682, déantar téacsanna OIV ina dtagraítear do phróisis áirithe déanta fíona a nuashonrú. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, agus le hAirteagal 9(1) Rialachán Tarmligthe (AE) 2019/934, beidh éifeachtaí dlíthiúla leis na Rúin sin.

               (12)Le Dréachtrún OENO-MICRO 18-632, déantar na teicnící rialaithe anailíseacha agus micribhitheolaíocha le haghaidh cleachtas fíoneolaíoch áirithe a nuashonrú. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, beidh éifeachtaí dlíthiúla leis an Rún sin.

               (13)Le dréachtrúin OENO-SCMA 16-601A, 16-601B, 18-636, 18-637 agus 19-661, bunaítear modhanna nua anailíse. I gcomhréir le hAirteagal 80(3)(a) agus Airteagal 80(5) de Rialachán (AE) Uimh. 1308/2013, beidh éifeachtaí dlíthiúla ag na Rúin sin.

               (14)Rinne saineolaithe eolaíocha agus teicniúla earnáil an fhíona plé fairsing ar na Dréachtrúin OIV sin. Cuireann siad le comhchuibhiú idirnáisiúnta na gcaighdeán fíona agus leagfaidh siad amach creat lena n‑áiritheofar iomaíocht chóir i dtrádáil tháirgí earnáil an fhíona. Dá bhrí sin ba cheart tacú leo.

               (15)Chun go mbeidh an tsolúbthacht is gá ann le linn na caibidlíochta roimh chruinniú Thionól Ginearálta OIV an 12 Iúil 2021, ba cheart údarú a thabhairt do na Ballstáit ar baill de OIV iad aontú le hathruithe ar na dréachtrúin OIV sin ar choinníoll nach n‑athrófar a substaint leis na hathruithe sin,

               TAR ÉIS AN CINNEADH SEO A GHLACADH:

               Airteagal 1

               Leagtar amach seasamh an Aontais san Iarscríbhinn agus cuirfidh na Ballstáit ar Baill de OIV iad an seasamh sin in iúl ag Tionól Ginearálta OIV an 12 Iúil 2021, ag gníomhú go comhpháirteach dóibh chun leas an Aontais.

               Airteagal 2

               1.I gcás inar dóigh go ndéanfar difear, le faisnéis eolaíoch nua nó faisnéis teicniúil nua arna cur i láthair roimh chruinnithe OIV, nó lena linn, don seasamh dá dtagraítear in Airteagal 1, iarrfaidh na Ballstáit ar Baill de OIV iad go gcuirfear an vótáil i dTionól Ginearálta OIV ar athló go dtí go mbunófar an seasamh atá le glacadh thar ceann an Aontais ar bhonn na faisnéise nua sin.

               2.Tar éis comhordúcháin agus in éagmais cinneadh eile ón gComhairle lena mbunaítear seasamh an Aontais, féadfaidh na Ballstáit ar Baill de OIV iad, ag gníomhú go comhpháirteach dóibh chun leas an Aontais, aontú le hathruithe ar na dréachtrúin dá dtagraítear san Iarscríbhinn nach n‑athraítear a substaint leo.

               Airteagal 3

               Dírítear an Cinneadh seo chuig an gCoimisiún agus chuig na Ballstáit.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas ó Chúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64.

                     (2)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (3)

                        Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671).

                     (4)

                        Rialachán Tarmligthe (AE) 2019/934 ón gCoimisiún an 12 Márta 2019 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle a mhéid a bhaineann le limistéir fíonsaothrúcháin inar féidir an neart alcóil a mhéadú, cleachtais fhíoneolaíocha údaraithe agus srianta is infheidhme maidir le táirgeadh agus caomhnú táirgí fíniúna, an t‑íoschéatadán alcóil i gcás táirgí agus a ndiúscairt, agus foilsiú comhad de chuid OIV (IO L 149, 7.6.2019, lch. 1).

    ---documentbreak---

               AN COIMISIÚN EORPACH
            An Bhruiséil,26.5.2021
            COM(2021) 257 final
            IARSCRÍBHINN
            a ghabhann leis an
            Togra le haghaidhCINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               IARSCRÍBHINN

               Tacóidh na Ballstáit, ag gníomhú dóibh go comhpháirteach chun leas an Aontais, leis na dréachtrúin seo a leanas ag céim 7 maidir le cleachtais fhíoneolaíocha, le sonraíochtaí íonachta agus aitheantais i gcomhair substaintí a úsáidtear i gcleachtais fhíoneolaíocha agus le modhanna anailíse lena gcinntear comhdhéanamh tháirgí na hearnála fíona, agus is leo sin amháin a thacóidh siad agus beidh an tacaíocht sin faoi réir aon athbhreithniú a dhéanfar amach anseo ar bhonn forbairtí nua:

               –OENO-TECHNO 14-541A Úsáid einsímí próitéalaíocha chun tiúcháin próitéine lena ndéantar smúiteán a laghdú in úrfhíon fíonchaor

               –OENO-TECHNO 14-541B Úsáid einsímí próitéalaíocha chun tiúcháin próitéine lena ndéantar smúiteán a laghdú i bhfíon

               –OENO-TECHNO 15-581A Cóireáil le haigéad fúmarach i bhfíon – Cuspóir: cobhsaíocht mhicribhitheolaíoch

               –OENO-SPECIF 17-625 Meastóireacht chomparáideach ar ghníomhaíocht einsímí próitéalaíocha (aspeirgilipeipsin I) in ullmhúcháin einsímí

               –OENO-SPECIF 17-629 Monagraf maidir le leatháin scagtha doimhneachta

               –OENO-SPECIF 20-673 Nuashonrú ar mhonagraf maidir le cáiséanáit photaisiam

               –OENO-SPECIF 20-682 Tagairtí agus sonraí a bhaineann le gníomhaíocht ghalachtanáise a bhaint de théacsanna OIV

               –OENO-MICRO 18-632 Nuashonrú ar bhileog COEI-2-CONBAC maidir le teicnící anailíseacha agus rialú micribhitheolaíoch – anailís is coiteann do na monagraif uile

               –OENO-SCMA 16-601A Athbhreithniú ar mhodh OIV-MA-AS2-01A agus OIV-MA-AS2-01B - ‘Dlús agus dlús coibhneasta ag 20°C’

               –OENO-SCMA 16-601B Athbhreithniú ar mhodh OIV-MA-AS312-01A agus OIV-MA-AS312-01B - ‘Neart alcóil de réir toirte’

               –OENO-SCMA 18-636 Modh chun milseoirí i bhfíon a chinneadh

               –OENO-SCMA 18-637 Anailís ar eilimintí arna déanamh ag MP-AES

               –OENO-SCMA 19-661 Staidéar comhoibríoch maidir le Deimhniú ar Mhodhanna chun an méid iomlán SO2 a chinneadh: tástáil fháinneach